Eftir rúmt ár , eða þann 15. febrúar 2005 , verða liðin eitt hundrað ár frá fæðingu Jóns Steffensen læknis og fyrrum prófessors við læknadeild Háskóla Íslands . Jón var afkastamikill fræðimaður á mörgum sviðum og lét eftir sig merk ritverk um heilbrigðismál , sögu læknisfræðinnar , upphaf landnáms á Íslandi , mannfræði Íslands og íslensk fornrit , svo fátt eitt sé nefnt . Jón ánafnaði Háskólabókasafni og Þjóðminjasafni eignir sínar , bækur og handrit í því skyni að auðvelda rannsóknir á þeim sviðum sem áhugi hans hafði beinst að . Það þykir því við hæfi að efna til ráðstefnu í minningu hans og verður hún haldin 18. og 19. febrúar 2005 . Að ráðstefnunni standa læknasamtökin , Þjóðarbókhlaða , Þjóðminjasafn , Hollvinasamtök læknadeildar , læknadeild og mannfræði - og þjóðfræðiskor Háskóla Íslands . Ætlunin er að hún endurspegli fjölbreytnina í rannsóknum Jóns og verða því haldin mörg stutt erindi um þau viðfangsefni sem honum voru hugleikin . Verða þau síðan gefin út á prenti . Í Þjóðdeild Landsbókasafns Íslands-Háskólabókasafns í kjallara Þjóðarbókhlöðu eru bækur Jóns , tímarit , bréf , handrit og fleiri munir varðveittir í sérsafni sem við hann er kennt . Hefur verið unnið að því að gera safn hans aðgengilegt fræðimönnum og almenningi og verður nánar greint frá því hér í blaðinu eftir áramót . Þeir læknar sem hafa hug á að flytja erindi á ráðstefnunni eru beðnir að senda titil og stuttan útdrátt ( um það bil 100 orð ) til Tómasar Zoëga , Viðjugerði 8 , 108 Reykjavík fyrir 15. janúar 2004 .